จังหวัดเพชรบุรี  แจ้งเตือนประชาชนพื้นที่ลุ่มต่ำเฝ้าระวังสถานการณ์น้ำ  เขื่อนเพชรเตรียมเพิ่มการระบายน้ำ
จังหวัดเพชรบุรี ตรวจพบด้านเหนือเขื่อนเพชรบริเวณต้นน้ำ เขื่อนแก่งกระจาน อ่างเก็บน้ำห้วยผากและอ่างเก็บน้ำห้วยแม่ประจันต์ มีปริมาณฝนตกชุกกระจายทั่วไปเมื่อคืนที่ผ่านมา (23 พ.ย.64) คล้ายๆ กับวันที่ 8 พ.ย. 64 นายสันต์ จรเจริญ ผู้อำนวยโครงการส่งน้ำและบำรุงรักษาเพชรบุรี กล่าวว่า สถานการณ์น้ำจังหวัดเพชรบุรี ปริมาณน้ำที่เขื่อนแก่งกระจานและอ่างเก็บน้ำห้วยผาก ค่อนข้างมาก ปริมาณน้ำที่มาหน้าเขื่อนเพชร จะอยู่ที่ประมาณ 300-350 ลบ.ม/วินาที ในช่วงเวลา 15.00 น. วันนี้ โดยจะใช้วิธีการจัดการน้ำเหมือนในช่วงที่ผ่านมาตัดน้ำลงระบบให้ได้มากที่สุด เข้าคลองส่งน้ำและคลองระบายน้ำ  ตัดน้ำได้ในปริมาณ 150 ลบ.ม/วินาที ปริมาณน้ำที่เหลือไหลล้นข้ามตัวฝายเขื่อนเพชรลงแม่น้ำเพชร ผ่านเข้าอำเภอท่ายาง อำเภอบ้านลาด เข้าสู่ตัวเมืองเพชรบุรี ในปริมาณ 150-180 ลบ.ม/วินาที จะส่งผลให้ในพื้นที่ลุ่มต่ำอำเภอบ้านลาดได้รับผลกระทบ สำหรับในพื้นที่เขตเทศบาลเมืองเพชรบุรี ได้ประสานเทศบาลดำเนินการอุดท่อระบายน้ำในตัวเมือง เมื่อน้ำผ่านตัวเมืองก็จะไหลลงสู่พื้นที่บ้านกุ่ม บางครกอำเภอบ้านแหลม  ปริมาณน้ำไม่มากเหมือนกับน้ำระลอกแรก ด้านนายณัฐวุฒิ เพ็ชรพรหมศร รองผู้ว่าราชการจังหวัดเพชรบุรี รักษาราชการแทนผู้ว่าราชการจังหวัดเพชรบุรี กล่าวว่า แนวโน้มทางด้านต้นน้ำ เขื่อนแก่งกระจาน อ่างเก็บน้ำห้วยผาก อ่างเก็บน้ำแม่ประจันต์ มีปริมาณเริ่มลดลงแล้ว ขอให้ประชาชนป้องกันเฝ้าระวังสถานการณ์น้ำจากการระบายน้ำของโครงการส่งน้ำและบำรุงรักษาเพชรบุรี